Requisits generals per a l'acreditació com a entitat proveïdora de la Xarxa de Serveis Socials d'Atenció Pública de l'àmbit de violència masclista i documentació que s'ha de presentar
Tramitació i resolució de la fase d'acreditació de persones i entitats per a la prestació dels serveis de la Xarxa de Serveis Socials d'Atenció Pública
Suspensió temporal de l'acreditació
Comitè d'Acreditació i Provisió de Serveis Socials en l'àmbit de la violència masclista
Tramitació i resolució de la fase de provisió dels serveis de la Xarxa de Serveis Socials d'Atenció Pública mitjançant l'assignació de places i serveis a les entitats i persones acreditades
Efectes de la provisió dels serveis de la Xarxa de Serveis Socials d'Atenció Pública
Modificació del nombre de places i serveis proveïdes inicialment
Provisió d'emergència dels serveis socials
Procediment d'adaptació de les persones i entitats proveïdores de la Xarxa de Serveis Socials d'Atenció Pública
Adequació a la normativa vigent de les persones o entitats acreditades com a proveïdores de la Xarxa de Serveis Socials d'Atenció Pública
Aprovació de noves convocatòries per a la provisió dels serveis de la Xarxa de Serveis Socials d'Atenció Pública.
Condicions relatives a l'organització i el funcionament del servei substitutori de la llar (SSLL)
Condicions relatives a l'organització i el funcionament dels serveis tècnics de punt de trobada
Principis ètics i regles de conducta als quals les entitats acreditades/proveïdores han d'adequar la seva activitat
Criteris per a l'assignació de places
La Llei 12/2007, d'11 d'octubre, de serveis socials, configura un sistema de serveis socials que s'articula a partir de la Cartera de serveis socials que determina la Xarxa de Serveis Socials d'Atenció Pública, integrada pel conjunt de serveis i centres de serveis socials de Catalunya públics i acreditats per la Generalitat per gestionar les prestacions del sistema.
L'article 153 de l'Estatut de Catalunya estableix que correspon a la Generalitat de Catalunya la regulació de serveis i recursos propis destinats a aconseguir una protecció integral de les dones que han patit o pateixen violència de gènere.
La Llei 5/2008, de 24 d'abril, del dret de les dones a erradicar la violència masclista, defineix la Xarxa d'atenció i recuperació integral per a les dones que pateixen violència masclista, com el conjunt coordinat de recursos i serveis públics de caràcter gratuït per a l'atenció, l'assistència, la protecció, la recuperació i la reparació de les dones que han patit o pateixen violència masclista, en l'àmbit territorial de Catalunya.
La Direcció General de Famílies del Departament de Treball, Afers Socials i Famílies té entre les seves funcions la de programar, prestar i gestionar les polítiques del Departament en matèria de lluita contra la violència familiar i masclista, d'acord amb el Decret 289/2016, de 30 d'agost, de reestructuració del Departament de Treball, Afers Socials i Famílies.
Entre les funcions atribuïdes a la Direcció General de Famílies hi ha la competència per analitzar i proposar els mecanismes d'aprovisionament de la xarxa de recursos amb finançament públic dels serveis de la seva competència, així com fer el seguiment i el control de la contractació administrativa i la gestió econòmica dels recursos.
La Cartera de serveis socials, aprovada pel Decret 142/2010, d'11 d'octubre, estableix en la disposició transitòria, lletra b), que, mentre no s'aprovi el Reglament d'acreditació d'entitats que preveu l'article 70 de la Llei 12/2007, d'11 d'octubre, de serveis socials, s'entenen acreditades les entitats col·laboradores que presten determinats serveis, a l'empara de les ordres dictades pel departament competent en matèria de serveis socials.
D'altra banda, la Directiva 2014/24/UE del Parlament Europeu i del Consell, de 26 de febrer de 2014, sobre contractació pública i per la qual es deroga la Directiva 2004/18/CE, estableix uns règims de contractació particulars per als serveis socials i altres serveis específics i reconeix una àmplia llibertat als estats membres per establir, sota els principis de publicitat, lliure concurrència i no discriminació, el règim jurídic que considerin més adient a la naturalesa i finalitat d'aquests serveis, ja sigui de naturalesa contractual o no contractual.
D'acord amb el que preveu la Directiva esmentada, el Decret llei 3/2016, de 31 de maig, de mesures urgents en matèria de contractació pública, prescriu en la disposició addicional tercera l'aplicació de fórmules no contractuals per a la gestió dels serveis socials.
En el mateix sentit, l'article 11.6 de la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, disposa que queda exclosa d'aquesta Llei la prestació de serveis socials per entitats privades, sempre que aquesta es faci sense necessitat de subscriure contractes públics, a través, entre altres mitjans, del simple finançament d'aquests serveis o la concessió de llicències o autoritzacions a totes les entitats que compleixin les condicions prèviament fixades pel poder adjudicador, sense límits ni quotes, i que aquest sistema garanteixi una publicitat suficient i s'ajusti als principis de transparència i no discriminació.
Dins aquest marc normatiu, aquesta Ordre ha de permetre, d'acord amb els principis de publicitat, lliure concurrència i no discriminació, que totes les persones físiques o jurídiques interessades puguin concórrer lliurement en les mateixes condicions per prestar, amb finançament públic, els serveis de la Cartera de serveis socials objecte de la convocatòria.
En aquest sentit, la convocatòria consta d'uns annexos en els quals es concreten les condicions funcionals i materials que s'han de complir en la prestació de cada tipologia de serveis, en el marc de les disposicions del Decret 284/1996, de 23 de juliol, de regulació del Sistema Català de Serveis Socials, la Cartera de serveis socials i la normativa d'actualització vigent.
Com a antecedent d'aquesta regulació en matèria de serveis socials, consta l'existència d'un règim d'acreditació d'entitats col·laboradores de diferents programes d'atenció a les persones, que es remunta fins a l'any 1992, que es va establir en ús de les competències en matèria de serveis socials que ja reconeixia l'Estatut d'autonomia de Catalunya de 1979, i que actualment és vigent, si bé requereix una actualització i adaptació a la nova realitat dels serveis socials a Catalunya dins del marc normatiu actual.
El sector dels serveis socials té la seva raó de ser en l'atenció als col·lectius més vulnerables i en la immediatesa que requereix la seva atenció, i per això, ha d'estar sotmès a un règim que permeti una millor gestió diària dels casos.
Per aquest motiu, aquesta Ordre preveu que les persones o entitats que prestaven serveis de la Xarxa de Serveis Socials d'Atenció Pública en virtut de contractes o altres instruments jurídics amb finançament públic directe a la persona o entitat s'assimilin a un règim adaptat a les noves disposicions comunitàries, molt més flexible i adaptat a les necessitats dels serveis, amb plena subjecció als principis de publicitat, lliure concurrència i no discriminació.
Finalment, pel que fa a la competència autonòmica en aquesta matèria, en virtut del que preveu la disposició addicional 49 de la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, la Generalitat de Catalunya pot articular instruments no contractuals per a la prestació de serveis públics destinats a satisfer necessitats de caràcter social.
L'Ordre ha estat sotmesa a la consideració de la Comissió Funcional del Consell General de Serveis Socials en la seva sessió telemàtica celebrada entre els dies 19 i 26 d'octubre de 2018.
Per tot el que s'ha exposat, en ús de les facultats que m'atorga l'article 39.3 de la Llei 13/2008, de 5 de novembre, de la presidència de la Generalitat i del Govern, i la disposició transitòria, apartat b), del Decret 142/2010, d'11 d'octubre, pel qual s'aprova la Cartera de serveis socials 2010-2011,
1.1 Obrir la convocatòria per a l'acreditació de les persones físiques o jurídiques privades per a la prestació de serveis de la Xarxa de Serveis Socials d'Atenció Pública i per a la provisió de serveis socials de l'àmbit de violència masclista mitjançant l'assignació de places i serveis.
1.2 Les persones o entitats titulars de serveis socials que compleixin els requisits que estableix l'article 4.1 d'aquesta Ordre es poden acreditar per a la prestació amb finançament públic dels serveis socials següents:
1.2.1 Servei de pis suport - Serveis substitutoris de la llar (SSLL) (annex 1).
El procediment que regula aquesta Ordre consta de dues fases:
Fase 1: Acreditació de persones i entitats per a la prestació dels serveis de la Xarxa de Serveis Socials d'Atenció Pública mencionats a l'article 1.2 d'aquesta Ordre.
Fase 2: Provisió dels serveis de la Xarxa de Serveis Socials d'Atenció Pública mitjançant l'assignació de places i serveis a les persones i entitats acreditades, d'acord amb l'annex 7.
3.1 Per obtenir l'acreditació, i, si escau, l'assignació de places i serveis de la Xarxa de Serveis Socials d'Atenció Pública, s'ha de presentar una sol·licitud, d'acord amb el que estableix aquest article.
3.2 El termini de presentació de la sol·licitud comença l'endemà de la publicació d'aquesta convocatòria en el DOGC i finalitza el dia 30 de gener de 2019, ambdós inclosos.
3.3 El formulari de sol·licitud es pot obtenir al portal corporatiu de tramitació Canal Empresa ( http://canalempresa.gencat.cat ), a l'apartat Tràmits del web de la Generalitat de Catalunya ( http://tramits.gencat.cat ), i s'ha de presentar per via electrònica, a través del portal Canal Empresa ( http://canalempresa.gencat.cat ), o de l'apartat Tràmits del web de la Generalitat de Catalunya ( http://tramits.gencat.cat ).
S'ha de presentar una única sol·licitud per a tots els serveis, d'acord amb la classificació que preveu l'article 1.2 d'aquesta Ordre.
En el cas que es demani l'acreditació i/o provisió de més de 20 serveis, cal presentar una altra sol·licitud.
3.4 Les persones sol·licitants poden fer el seguiment de l'estat de la sol·licitud des de La meva carpeta, a la seu electrònica de la Generalitat de Catalunya ( http://seu.gencat.cat ) o Canal Empresa ( http://canalempresa.gencat.cat ).
3.5 En el cas que es produeixi una interrupció no planificada que afecti el funcionament dels sistemes electrònics durant l'últim dia establert per efectuar el tràmit corresponent, aquest es podrà dur a terme durant els 3 dies hàbils consecutius.
3.6 Per poder presentar la sol·licitud electrònicament, cal disposar d'un certificat digital vàlid i vigent.
S'admeten els sistemes de signatura electrònica avançada i segells electrònics avançats que es fonamenten en un registre fiable de la identitat d'usuaris o es basen en certificats reconeguts o qualificats de signatura electrònica.
Concretament, s'admeten els mecanismes següents:
Els mecanismes emprats per a la identificació de persones físiques que autentiquin la identitat d'un ciutadà que declara representar una persona jurídica; concretament, els que estableix l'apartat de persones físiques.
La relació de certificats digitals vàlids es pot consultar a la secció Certificats i signatures electròniques de la seu electrònica de la Generalitat de Catalunya ( http://seu.gencat.cat ).
4.1 Les persones i entitats que es vulguin acreditar per prestar serveis de la Xarxa de Serveis Socials d'Atenció Pública han de complir els requisits generals següents:
a) El servei per a la prestació del qual es vol acreditar la persona o entitat ha d'estar inscrit en el Registre d'entitats, serveis i establiments socials.
Per sol·licitar l'acreditació es permet haver presentat la corresponent sol·licitud d'autorització administrativa o comunicació prèvia, però, en qualsevol cas, la inscripció del servei en el Registre s'haurà d'haver fet efectiva prèviament al tràmit que estableix l'article 5.2.
b) Disposar de la solvència econòmica i financera d'acord amb els criteris que estableix l'annex 3.
c) Disposar d'una experiència mínima de dos anys en serveis d'atenció a dones en situació de violència masclista o serveis d'acompanyament a infants.
d) No haver estat sancionada ni la persona o entitat en qüestió ni els seus representants legals i responsables, o que la sanció hagi prescrit, per infraccions greus o molt greus en matèria de serveis socials en el període dels dos anys immediatament anteriors a la sol·licitud.
e) Disposar de les condicions funcionals i materials exigides per la normativa aplicable per a la prestació del servei.
f) Disposar de la pòlissa d'assegurança que cobreixi la seva responsabilitat civil i la del personal al seu servei que es detalla en els annexos per a cada tipologia del servei.
g) Estar al corrent del pagament de les obligacions tributàries davant la Generalitat i l'Estat i de les obligacions davant la Seguretat Social.
h) Complir les obligacions aplicables en matèria mediambiental, social o laboral que estableixen el dret de la Unió Europea, el dret nacional, els convenis col·lectius o les disposicions de dret internacional mediambiental, social i laboral que vinculin l'Estat.
i) Complir l'obligació que estableix el Reial decret legislatiu 1/2013, de 29 de novembre, pel qual s'aprova el Text refós de la Llei general de drets de les persones amb discapacitat i de la seva inclusió social, de donar ocupació a persones treballadores amb discapacitat en un percentatge de com a mínim un 2% del total de les persones treballadores, o aplicar les mesures alternatives de caràcter excepcional regulades pel Reial decret 364/2005, de 8 d'abril, i pel Decret 264/2000, de 24 de juliol, en cas que l'entitat titular de l'establiment tingui 50 persones treballadores o més.
j) Complir les condicions salarials dels treballadors de conformitat amb el conveni col·lectiu aplicable.
k) Comprometre's a respectar, en la prestació dels serveis, el que estableix la Llei 17/2015, de 21 de juliol, d'igualtat efectiva de dones i homes.
l) Atendre les persones usuàries en qualsevol de les llengües oficials de Catalunya, emprar el català en les seves relacions amb l'Administració de la Generalitat i emprar com a mínim el català en els rètols, els cartells d'informació general de caràcter fix, les publicacions, els avisos i en la resta de comunicacions de caràcter general que es derivin de l'execució dels Serveis d'acord amb la Llei 1/1998, de 7 de gener, de política lingüística i de les disposicions que la despleguen.
En l'àmbit territorial de la Vall d'Aran, el compromís ha de ser d'emprar l'aranès d'acord amb la Llei 35/2010, d'1 d'octubre, de l'occità, aranès a l'Aran, i amb la normativa pròpia del Conselh Generau d'Aran que la desplegui.
m) Complir tot el que estableixen la Llei orgànica 15/1999, de 13 de desembre, de protecció de dades de caràcter personal, i el seu reglament de desplegament, aprovat pel Reial decret 1720/2007, de 21 de desembre, o altra normativa sobre protecció de dades, en relació amb les dades personals a les quals tingui accés en ocasió de la prestació del servei; i el que estableix el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE.
n) Complir, en els casos que escaigui, l'obligació que estableix l'article 13.5 de la Llei 26/2015, de 28 de juliol, de modificació del sistema de protecció a la infància i l'adolescència, que el personal de les entitats les activitats de les quals suposin l'accés i exercici a les professions, oficis i activitats que impliquin contacte habitual amb menors no pot haver estat condemnat per sentència ferma per algun delicte contra la llibertat i indemnitat sexual, inclosos l'agressió i l'abús sexual, l'assetjament sexual, l'exhibicionisme i la provocació sexual, la prostitució i l'explotació sexual i la corrupció de menors, així com per tràfic d'éssers humans.
A aquests efectes, la persona o entitat ha de disposar de les certificacions establertes legalment i s'ha de comprometre a demanar les certificacions en el cas de canvi de les persones adscrites al projecte.
o) No haver estat mai objecte de sancions administratives fermes ni de sentències fermes condemnatòries per haver exercit o tolerat pràctiques laborals considerades discriminatòries per raó de sexe o de gènere.
p) No haver estat sancionat, en resolució ferma, per la comissió d'infracció greu en matèria d'integració laboral de discapacitats o molt greu en matèria de seguretat i salut en el treball, de conformitat amb el Text refós de la Llei sobre infraccions i sancions en l'ordre social, aprovat pel Reial decret legislatiu 5/2000, de 4 d'agost, o, si ha estat sancionat, ha d'haver aplicat les mesures correctores previstes i abonat les quantitats requerides per a aquest concepte.
q) Disposar d'un sistema d'organització i de gestió de prevenció, d'acord amb la Llei 31/1995, de 8 de novembre, de prevenció de riscos laborals, i amb la normativa que la desplega.
r) Disposar, en el supòsit d'entitats o empreses de més de 250 treballadors/ores i aquelles el conveni col·lectiu de les quals ho estableixi, i aplicar amb caràcter obligatori, un pla d'igualtat, d'acord amb el que estableix l'article 45 de la Llei orgànica 3/2007, de 22 de març, per a la igualtat efectiva de dones i homes.
s) Adherir-se als principis ètics i de conducta a què han d'adequar la seva activitat en la prestació dels serveis, d'acord amb les previsions que conté la Llei 19/2014, del 29 de desembre, de transparència, accés a la informació pública i bon govern, tal com es recull a l'annex 6 d'aquesta Ordre.
4.2 L'Administració ha de comprovar d'ofici els requisits establerts a les lletres a), d) i g) de l'apartat anterior.
El compliment del requisit de la lletra b) s'ha de comprovar mitjançant l'acreditació de la presentació davant l'organisme oficial corresponent dels comptes anuals, en què figurin el balanç de situació i el compte de pèrdues i guanys.
En cas que l'empresa no tingui l'obligació de presentar els comptes davant l'organisme oficial, ha de presentar una declaració sobre aquest fet i presentar els comptes legalitzats.
El compliment del requisit de la lletra c) s'ha de comprovar mitjançant una relació signada on constin les entitats públiques o privades a les quals s'han prestat serveis, que inclogui també la descripció del servei, l'import, les dates i els destinataris.
El compliment del requisit de la lletra f) es comprovarà mitjançant la presentació de la pòlissa d'assegurances.
El compliment dels requisits de la resta de lletres de l'apartat anterior es fa mitjançant la declaració responsable corresponent, que està incorporada al formulari de sol·licitud.
4.3 Juntament amb el formulari de sol·licitud, que incorpora la declaració responsable, les persones o entitats que vulguin accedir a la fase de provisió dels serveis de la Xarxa mitjançant l'assignació de places i serveis han de presentar un projecte de gestió per a cadascun dels serveis per als quals es demanen places i serveis, d'acord amb els criteris que estableix l'annex 7, en funció de la seva tipologia.
El projecte de gestió de cada servei ha de tenir una extensió màxima de 25 pàgines a dues cares, inclosos els annexos, si en té.
5.1 La fase d'acreditació per prestar els serveis inclosos a l'article 1.2 d'aquesta Ordre s'instrueix per la persona responsable de l'Àrea d'Actuacions de Lluita contra la Violència Familiar i Masclista i es tramita d'acord amb el procediment regulat en aquest article.
5.2 Un cop presentada la sol·licitud, el Servei d'Inspecció i Registre del Departament de Treball, Afers Socials i Famílies ha de comprovar la inscripció del servei per al qual es demana l'acreditació al Registre d'entitats, serveis i establiments socials, així com el compliment dels requisits establerts a les lletres d) i e) i de l'article 4.1, tenint en compte els apartats dels annexos que estableixen les condicions relatives a l'organització i al funcionament per a cada tipologia de servei, i ha d'emetre'n l'informe corresponent.
5.3 La persona titular de la Direcció General competent en matèria de violència masclista ha d'emetre un informe sobre el compliment per part de l'entitat sol·licitant dels altres requisits per a l'acreditació establerts a l'article 4.1.
5.4 Un cop emesos aquests informes, l'expedient s'ha de sotmetre al Comitè d'Acreditació regulat a l'article 9, el qual els ha d'avaluar, junt amb tota la documentació que consti a l'expedient, i adoptar un acord de proposta d'acreditació que indiqui els serveis per als quals s'acredita la persona o entitat.
5.5 La persona titular del Departament de Treball, Afers Socials i Famílies ha de dictar la resolució per la qual s'atorgui o es denegui l'acreditació de la persona o entitat com a proveïdora de la Xarxa de Serveis Socials d'Atenció Pública, amb indicació dels serveis per a la prestació dels quals està acreditada, i notificar-la a la persona o entitat interessada.
6.1 L'acreditació per a la prestació de serveis de la Xarxa de Serveis Socials d'Atenció Pública s'atorga per a un període inicial de cinc anys i està subjecta a les verificacions periòdiques de l'Administració.
Aquest termini serà prorrogable tàcitament d'any en any, sempre que en el moment de la pròrroga es compleixin les condicions i els requisits exigibles per a l'acreditació, i llevat que la persona o entitat acreditada manifesti la renúncia amb sis mesos d'antelació al venciment de la corresponent pròrroga.
6.2 La vigència màxima de l'acreditació, incloses les pròrrogues, no pot ser superior a 10 anys.
No obstant això, exhaurit aquest termini màxim, en el cas que la persona o entitat estigui prestant un servei de la Xarxa de Serveis Socials d'Atenció Pública, resta obligada a continuar prestant-la, fins a la seva provisió definitiva, durant un màxim de nou mesos.
6.3 Per mantenir l'acreditació, les persones o entitats acreditades com a proveïdores de la Xarxa de Serveis Socials d'Atenció Pública han de complir sempre els requisits vigents, d'acord amb el marc normatiu aplicable.
6.4 L'acreditació com a entitat proveïdora del servei no comporta la recepció efectiva de persones usuàries, la qual s'ha de dur a terme mitjançant el procediment d'assignació de places i serveis que regula l'article 10.
6.5 Les entitats i persones acreditades estan obligades a facilitar tota la informació requerida pels òrgans de control de l'Administració i a comunicar qualsevol variació sobre la seva situació jurídica i administrativa.
6.6 Les entitats i persones acreditades es comprometen a complir els requisits i requeriments en matèria de seguretat i protecció de dades especificats a:
a) La normativa vigent en matèria de protecció de dades de caràcter personal.
b) Altra legislació sectorial que pugui ser aplicable en matèria de seguretat.
c) La política de seguretat de la Generalitat de Catalunya.
6.7 Les entitats i persones acreditades i amb provisió de serveis han de notificar qualsevol incident greu o que pugui posar en perill les persones ateses als Serveis Territorials del Departament de Treball, Afers Socials i Famílies de la seva zona.
El protocol de gestió de crisi del Departament està disponible al web corporatiu.
La incoació d'un expedient sancionador per part dels serveis d'inspecció del departament per la comissió de faltes molt greus o de faltes greus d'acord amb la normativa d'aplicació en cada cas, pot comportar la mesura cautelar de suspensió temporal de l'acreditació de l'entitat per a la prestació d'aquell servei, així com la impossibilitat de fer nous ingressos mentre duri la suspensió.
8.1 L'acreditació per prestar serveis pot ser revocada durant el període de vigència si es comprova l'incompliment dels requisits i les condicions exigibles al servei o establiment, amb un expedient previ en el qual s'ha de donar vista i audiència a les persones interessades, i s'ha de resoldre en un període màxim de sis mesos.
8.2 L'inici del procediment de revocació de l'acreditació correspon a la persona titular de la direcció general competent en matèria de violència masclista, la instrucció correspon a la persona responsable de l'Àrea d'Actuacions de Lluita contra la Violència Familiar i Masclista i la resolució correspon a la persona titular del departament competent en matèria de violència masclista, a proposta del Comitè d'Acreditació i Provisió de Serveis Socials.
8.3 Són causes de revocació de l'acreditació:
8.3.1 L'incompliment de les condicions relatives a l'organització i al funcionament de cada tipologia de servei d'acord amb el que estableixen els annexos d'aquesta Ordre o de les condicions exigides en el moment de la pròrroga de la vigència de l'acreditació.
8.3.2 No prestar el servei de conformitat amb les condicions específiques i generals que estableixen els annexos d'aquesta Ordre.
8.3.3 El canvi de l'entitat titular del servei, llevat que el Comitè d'Acreditació i Provisió de Serveis Socials verifiqui que la nova entitat és successora de l'anterior i que compleix els requisits i les condicions per acreditar-se.
8.3.5 L'incompliment del nivell assistencial al qual s'ha compromès l'entitat.
8.3.6 L'incompliment de les obligacions en matèria laboral, amb la Seguretat Social o de les tributàries.
8.4 La revocació de l'acreditació d'un servei no comporta necessàriament la revocació de la d'altres serveis de la mateixa entitat, a excepció que aquests comparteixin espais en el mateix establiment, cas en què la revocació es farà extensiva a aquests altres serveis.
8.5 La revocació de l'acreditació com a conseqüència de la comissió d'una infracció administrativa comporta la impossibilitat de tornar-la a sol·licitar durant el temps establert per a la prescripció de la sanció.
8.6 La revocació de l'acreditació comporta que l'entitat retiri la placa acreditativa que preveu l'article 11.2.
9.1 El Comitè d'Acreditació i Provisió de Serveis Socials en l'àmbit de la violència masclista és un òrgan col·legiat adscrit al Departament de Treball, Afers Socials i Famílies encarregat de l'estudi, debat i acord/proposta sobre aspectes relacionats amb les acreditacions d'entitats i persones per prestar serveis de la Xarxa de Serveis Socials d'Atenció Pública, així com la provisió d'aquests mitjançant l'assignació de places i serveis a les persones o entitats acreditades.
9.2 El Comitè té la composició següent:
a) La presidència, que recau en la persona titular de la Direcció de Serveis del Departament de Treball, Afers Socials i Famílies.
b.1 La persona titular de la sub-direcció general competent en matèria de violència masclista.
b.2 El/la coordinador/a d'Avaluació d'Entitats Proveïdores de Serveis Socials.
b.3 La persona titular del Servei d'Inspecció i Registre del departament competent en matèria de serveis socials.
b.4 La persona responsable d'actuacions en matèria de violència familiar i masclista, en qui també recau la secretaria de l'òrgan.
9.3 La persona titular de la sub-direcció general competent en matèria de violència masclista pot assistir a les reunions acompanyada dels funcionaris o funcionàries que cregui oportú, en funció de la matèria que es tracti en la sessió.
9.4 Les funcions del Comitè d'Acreditació i Provisió de Serveis Socials són les següents:
a) Avaluar els informes del Servei d'Inspecció i Registre i de la Direcció General competent en matèria de violència masclista sobre el compliment dels requisits i les condicions per a l'acreditació de les persones i entitats com a proveïdores de la Xarxa de Serveis Socials d'Atenció Pública, així com la resta de documents que constin als expedients d'acreditació i provisió de serveis.
b) Fer el seguiment de les dues fases del procediment que estableix aquesta Ordre.
d) Debatre i adoptar els acords de propostes d'acreditació, així com de modificació, de suspensió temporal o de revocació d'acreditacions.
e) Debatre i adoptar els acords de propostes de provisió de serveis mitjançant l'assignació de places i serveis a les entitats i persones acreditades, tenint en compte els informes de proposta d'assignació emesos pel titular de la direcció general competent.
9.5 Per a l'exercici de les seves funcions, el Comitè d'Acreditació i Provisió de Serveis Socials de l'àmbit de protecció social pot requerir el suport dels òrgans tècnics competents del departament competent en matèria de violència masclista.
9.6 El Comitè està subjecte al règim jurídic dels òrgans col·legiats de caràcter administratiu, d'acord amb la normativa vigent.
10.1 Les entitats i persones acreditades d'acord amb els articles anteriors passaran a la fase de provisió dels serveis de la Xarxa de Serveis Socials d'Atenció Pública mitjançant l'assignació de les places i serveis que estableix l'annex 8 d'aquesta Ordre, la qual es tramita d'acord amb el que preveu aquest article.
10.2 També poden accedir a aquesta fase les persones i entitats que hagin estat acreditades d'acord amb el que disposa la disposició addicional primera i hagin presentat la corresponent sol·licitud junt amb el projecte de gestió que estableix l'article 4.3.
10.3 La instrucció d'aquesta fase correspon a la persona responsable de l'Àrea d'Actuacions de Lluita contra la Violència Familiar i Masclista i s'ha de dur a terme d'acord amb els principis de publicitat, lliure concurrència i no discriminació, i resta condicionada a la disponibilitat pressupostària, al compliment dels requisits d'aquesta Ordre, a la qualitat en l'atenció a les persones usuàries, a l'equitat i a l'equilibri territorial.
10.4 Un cop finalitzada la fase d'acreditació i finalitzat el procediment d'adaptació de la disposició addicional primera d'aquesta Ordre, el titular de la direcció general competent en matèria de violència masclista ha d'emetre un informe per a l'assignació de places i serveis a les entitats o persones acreditades per prestar serveis.
Aquest informe ha de contenir la puntuació atorgada al servei, mitjançant la valoració del projecte d'acord amb els criteris que preveu l'annex 7.
10.5 L'informe establert a l'apartat anterior s'ha de sotmetre al Comitè d'Acreditació i Provisió de Serveis, el qual ha d'avaluar els informes i tota la documentació que consti a l'expedient, i adoptar un acord de proposta de provisió de serveis mitjançant l'assignació de places i serveis a les persones i entitats.
10.6 El Comitè d'Acreditació i Provisió de Serveis pot requerir a les persones o entitats que es proposin com a proveïdores que aportin els documents o la informació que estimi necessaris.
10.7 Així mateix, el Comitè d'Acreditació i Provisió de Serveis pot sol·licitar els informes tècnics que consideri necessaris.
10.8 Un cop vist l'acord del Comitè d'Acreditació i Provisió de Serveis, la persona titular del departament competent en matèria de serveis socials ha de dictar la resolució per la qual s'estableix el nombre de places i serveis assignats a cada persona o entitat acreditada, la qual s'ha de publicar al Tauler electrònic de l'Administració de la Generalitat de Catalunya ( http://tauler.gencat.cat ), sens perjudici que es puguin utilitzar addicionalment altres mitjans electrònics.
La resolució s'ha de dictar en el termini màxim de tres mesos a comptar de la resolució d'acreditació que preveu l'article 5.5.
Transcorregut aquest termini sense que s'hagi publicat la resolució, les persones interessades poden entendre desestimada la sol·licitud, sens perjudici de l'obligació de l'Administració de resoldre-la expressament.
Contra la resolució, que exhaureix la via administrativa, es pot interposar un recurs potestatiu de reposició en el termini d'un mes, a comptar de l'endemà de la seva publicació, davant la persona titular del Departament de Treball, Afers Socials i Famílies, en els termes que estableixen l'article 77 de la Llei 26/2010, del 3 d'agost, i els articles 123 i següents de la Llei 39/2015, d'1 d'octubre.
Així mateix, es pot interposar un recurs contenciós administratiu, d'acord amb l'article 10.1.a) de la Llei 29/1998, de 13 de juliol, reguladora de la jurisdicció contenciosa administrativa, davant el Tribunal Superior de Justícia de Catalunya, en el termini de dos mesos a comptar de l'endemà de la seva notificació.
11.1 La provisió de serveis realitzada d'acord amb el procediment que estableixen els articles anteriors es mantindrà mentre estigui vigent l'acreditació de la persona o entitat per prestar aquell servei, i l'assignació de places i serveis estarà supeditada al compliment dels requisits vigents en cada moment, d'acord amb el marc normatiu aplicable.
11.2 Les persones i entitats amb places i serveis assignats han d'instal·lar a càrrec seu en els establiments on es presten els serveis una placa acreditativa de la seva condició d'entitat proveïdora del Sistema Català de Serveis Socials, segons el model oficial que figura a l'annex 4, Pla de visualització.
11.3 Les entitats i persones amb serveis acreditats i places i serveis assignats han de complir els requeriments en matèria de protecció de dades de caràcter personal que es recullen a l'annex 5, Protecció de dades.
11.4 La pèrdua de l'acreditació de les persones o entitats per prestar serveis determinats comporta la pèrdua del dret a prestar aquells serveis de la Xarxa de Serveis Socials d'Atenció Pública.
El pagament a les persones i entitats proveïdores de les places i serveis assignats d'acord amb el procediment que preveu aquesta Ordre s'ha de fer en funció de la tipologia de servei, i d'acord amb el règim econòmic que estableixen els annexos per a cada tipologia de servei.
Per raons d'interès públic, es podrà augmentar el nombre de places i serveis fins a un 50% del preu inicial (IVA exclòs), quan resulti necessari per circumstàncies sobrevingudes i imprevisibles en el moment de l'assignació inicial a l'entitat proveïdora, sempre que no s'alteri la tipologia dels serveis a proveir i no sigui possible canviar l'entitat proveïdora per raons de tipus econòmic o tècnic o quan la modificació generi inconvenients significatius.
La modificació del nombre de places i serveis proveïts inicialment s'ha de formalitzar mitjançant resolució de la persona titular del departament competent en matèria de serveis socials, prèvia audiència a les persones interessades.
Excepcionalment, amb la justificació de la necessitat de proporcionar una atenció immediata a les persones en situació d'urgència social i vulnerabilitat, en casos en què es doni un perill greu per la seva vida o integritat, es pot fer una provisió d'emergència dels serveis necessaris mitjançant resolució del conseller o consellera del Departament competent en matèria de violència masclista.
En tot cas, la provisió d'emergència d'aquests serveis s'ha de regularitzar en la següent convocatòria per a la provisió de serveis socials de l'àmbit de la violència masclista, que s'haurà de publicar en el termini màxim de sis mesos des de la data de la resolució d'emergència.
Les persones i les entitats proveïdores han de complir tot el que estableixen la Llei orgànica 15/1999, de 13 de desembre, de protecció de dades de caràcter personal, i el seu Reglament de desplegament, aprovat pel Reial decret 1720/2007, de 21 de desembre, o altra normativa sobre protecció de dades en relació amb les dades personals a les quals tingui accés en ocasió de la prestació del servei; i el que estableix el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE.
Les persones o entitats sotmeses al dret privat que, a l'entrada en vigor d'aquesta Ordre, estiguin prestant els serveis de la Xarxa de Serveis Socials d'Atenció Pública que es mencionen a l'apartat 9 d'aquesta disposició en virtut de contractes o altres instruments jurídics amb finançament públic no subjectes al règim de subvencions, es poden acollir, amb la sol·licitud prèvia, al règim jurídic que regula aquesta Ordre, i queden adaptades com a persones o entitats acreditades i amb la provisió pel mateix nombre de places i serveis que prestaven a les persones usuàries.
La sol·licitud a què fa referència l'apartat anterior es pot obtenir al Canal Empresa ( http://canalempresa.gencat.cat ), a l'apartat Tràmits, del web de la Generalitat de Catalunya ( http://tramits.gencat.cat ), i està subjecta a les previsions de l'article 3 d'aquesta Ordre que li siguin d'aplicació, llevat el termini de presentació de la sol·licitud, que en aquest cas comença l'endemà de la publicació d'aquesta Ordre en el DOGC i finalitza el dia 15 de gener de 2019, ambdós inclosos.
No obstant això, les entitats que sol·licitin també accedir a la fase de provisió dels serveis de la Xarxa mitjançant l'assignació de places d'acord amb el que preveu l'article 10.2, un cop presentada la sol·licitud dins el termini esmentat, poden presentar el projecte de gestió fins al dia 30 de gener de 2019.
La presentació de la sol·licitud comporta la voluntat d'acollir-se al nou règim.
S'ha de presentar una única sol·licitud per a tots els serveis, d'acord amb la classificació que preveu l'apartat 9 d'aquesta disposició.
En el cas que es demani l'adaptació de més de 20 serveis, cal fer una altra sol·licitud.
Als efectes del que disposa aquesta disposició, el preu de la plaça, així com el règim econòmic i la resta de condicions en què es prestava el servei, seran inicialment, i fins que es determinin per disposició normativa, les que s'aplicaven d'acord amb els instruments jurídics mitjançant els quals prestaven els serveis.
El sistema de facturació es determinarà mitjançant una instrucció del secretari general del Departament de Treball, Afers Socials i Famílies.
Per poder acollir-se a l'adaptació que preveu aquesta disposició, els serveis sobre els quals es demana l'adaptació de les persones i entitats han d'estar degudament inscrits en el Registre d'entitats, serveis i establiments socials.
L'adaptació regulada en aquesta disposició té efectes des de l'1 de gener de 2019 o des de la data de finalització de la vigència del contracte o instrument jurídic amb finançament públic en virtut del qual estiguessin prestant els serveis, en cas que aquesta fos posterior.
En el cas que existeixin raons excepcionals i d'interès públic que ho justifiquin, mitjançant una resolució de la persona titular del departament competent en matèria de serveis socials, es podrà obrir un nou termini perquè les persones i entitats que vulguin acollir-se a l'adaptació prevista en aquesta disposició presentin les sol·licituds.
Les persones i entitats que no presentin la sol·licitud per acollir-se al règim previst en aquesta disposició continuaran prestant el servei amb el règim jurídic dels instruments jurídics en virtut dels quals s'estava prestant, però aquests instruments no seran objecte de pròrroga.
8.1 La instrucció del procediment d'adaptació de les entitats i persones proveïdores correspon a la persona responsable de l'Àrea d'Actuacions de Lluita contra la Violència Familiar i Masclista.
Un cop fetes les comprovacions corresponents, el Comitè d'Acreditació i Provisió de Serveis Socials ha d'elevar la proposta de resolució a la persona titular del departament competent en matèria de violència masclista.
En la proposta de resolució, si es reconeix l'adaptació sol·licitada, s'ha d'assignar del nombre serveis o de places que haurà de prestar la persona o l'entitat a les persones usuàries d'acord amb el que preveu l'apartat 1 d'aquesta disposició, així com l'especificació de les condicions en què s'ha de prestar el servei.
8.2 La persona titular del Departament de Treball, Afers Socials i Famílies ha de dictar la resolució corresponent, i notificar-la a la persona o entitat interessada.
Aquesta resolució, sens perjudici del que estableix l'apartat 3 d'aquesta disposició, deixa sense efectes els contractes o altres instruments jurídics amb finançament públic mitjançant els quals es prestava el servei.
El procediment d'adaptació que preveu aquesta disposició és aplicable a les tipologies de servei següents:
9.1 Serveis substitutoris de la llar-pis suport.
9.2 Serveis tècnics de punt de trobada.
Per mantenir la condició de persones o entitats acreditades com a proveïdores de la Xarxa de Serveis Socials d'Atenció Pública, així com per continuar prestant els serveis corresponents a les places i serveis assignats en virtut d'aquesta Ordre, les persones o entitats acreditades s'han d'ajustar sempre a les previsions, condicions i criteris per a l'acreditació que estableixi la disposició reglamentària que aprovi el Govern en matèria de concertació social, i resten sotmeses al règim jurídic que disposi la mateixa norma reglamentària.
En l'establiment dels concerts socials per a la provisió de serveis socials s'han d'atendre els principis d'atenció personalitzada i integral, arrelament de la persona a l'entorn d'atenció social, elecció de la persona i continuïtat en l'atenció i la qualitat, en els termes que preveu la disposició addicional tercera del Decret llei 3/2016.
Per això, es poden establir com a requisits, clàusules, mesures de preferència o mesures de discriminació positiva, criteris socials, de qualitat, d'experiència i trajectòria acreditada, i els altres que es determinin reglamentàriament.
Mitjançant una resolució de la persona titular del departament competent en matèria de protecció social publicada al Diari Oficial de la Generalitat de Catalunya, es poden fer noves convocatòries per a la provisió de serveis socials mitjançant l'assignació de places i serveis, les quals s'han d'ajustar al règim jurídic que preveu aquesta Ordre.
Definició, persones destinatàries i objectiu
Els serveis d'acolliment substitutori de la llar són serveis temporals que actuen com a substitució de la llar, per facilitar la plena integració social laboral de les dones que pateixen situacions de violència masclista.
El servei d'acolliment substitutori de la llar presta els serveis d'acolliment, convivència, allotjament, manutenció, descans i lleure.
La manutenció implica alimentació i higiene, tant de la dona com dels fills i filles que té a càrrec.
Dones en situació de violència masclista en l'àmbit de la parella.
Els fills i filles a càrrec d'aquestes dones.
Facilitar la plena integració sociolaboral de les dones acollides que han patit situacions de violència masclista.
El servei ha d'oferir un acolliment temporal a les dones i les seves filles i fills que, per les seves circumstàncies personals i el seu nivell d'autonomia, poden portar a terme un procés de recuperació de la violència viscuda en el marc del servei.
Així mateix, els professionals especialitzats han d'oferir suport a les dones i les seves filles i fills per als processos de recuperació.
Per accedir al Servei cal l'autorització d'ingrés mitjançant una resolució del/de la titular de la Direcció General de Famílies, amb la sol·licitud prèvia feta per les àrees bàsiques de serveis socials, els serveis d'informació i atenció a les dones, els serveis d'intervenció especialitzada i altres serveis d'acolliment de la xarxa.
a) Dones i les seves filles i fills que han estat en situació de violència masclista en l'àmbit de la parella.
b) Que les dones tinguin com a mínim 18 anys o siguin menors emancipades legalment.
c) Que manifestin lliurement la voluntat d'accedir al servei i la disponibilitat de seguir un pla de treball establert conjuntament amb l'equip professional.
d) Que tinguin un grau d'autonomia que els permeti la convivència amb altres unitats familiars sense la necessitat d'un suport professional continuat.
Quedaran excloses les dones que puguin dificultar el procés de treball de la resta de les dones i les que puguin posar en perill la resta d'unitats familiars per motius de seguretat.
Inicialment, l'estada en un servei d'acolliment substitutori de la llar és de sis mesos, en funció del procés individual de cadascuna de les dones acollides, i amb l'objectiu que el procés de recuperació els permeti viure de manera autònoma.
Es podrà prorrogar l'estada mitjançant una resolució de la Direcció General de Famílies.
1) A la protecció de les dades de caràcter personal, d'acord amb la legislació vigent.
2) A rebre suport i assessorament necessaris per tal de dur a terme el pla de treball individual.
3) A ser respectada en els drets individuals i col·lectius que quedaran recollits en normes de règim intern, d'acord amb la legislació vigent, i de conformitat amb les directrius de la Direcció General de Famílies.
4) A participar en l'organització del servei i proposar millores per al seu funcionament.
5) A elaborar, conjuntament amb els/les professionals del servei, el contracte d'estada al servei, que contindrà el pla de treball, en què es fixaran els objectius que cal complir i altres qüestions relacionades amb el procés de recuperació, així com les normes de règim intern.
1) Respectar el contracte d'estada al servei, que contindrà el pla de treball realitzat conjuntament entre la mateixa dona i els/les professionals del servei, en què es fixaran els objectius que cal complir i altres qüestions relacionades amb el procés de recuperació, així com les normes de règim intern.
2) Respectar i facilitar la convivència amb altres unitats familiars.
3) Tenir cura de tot el que fa referència al manteniment, les instal·lacions i el funcionament del servei d'acolliment.
4) Responsabilitzar-se i tenir cura de les filles i fills a càrrec.
L'entitat resta obligada, pel que fa al personal que designi per prestar el servei acreditat, al compliment de les disposicions vigents, especialment en matèria de legislació laboral, de Seguretat Social, fiscal, sanitària i de seguretat i salut laborals, com també de les que es promulguin durant la seva execució i la resta de condicions que s'especifiquen en aquest annex.
L'entitat ha de disposar d'un programa anual de formació contínua i d'actualització, adreçat als/les professionals del servei.
En cas d'accidents o perjudicis de qualsevol tipus que afectin els/les treballadors/ores a causa de l'exercici de les seves funcions, l'entitat ha de complir el que disposen les normes vigents, sota la seva responsabilitat, sense que això repercuteixi de cap manera en el Departament de Treball, Afers Socials i Famílies.
El servei substitutori de la llar comptarà amb el personal següent:
Educadors/ores socials, amb les funcions següents:
1) Elaborar, d'acord amb la dona, el pla de treball individual i fer-ne el seguiment.
2) Acompanyar la dona i les seves filles i fills, si es considera necessari, als recursos de la xarxa comunitària.
3) Establir els contactes i les coordinacions necessàries amb la xarxa comunitària.
4) Establir les derivacions i les coordinacions necessàries amb la xarxa integral especialitzada.
Nombre de professionals: dos professionals a mitja jornada per a cada quatre unitats familiars acollides (dona i filles i fills a càrrec) En qualsevol cas, s'ha de garantir la prestació del servei en horari de matí i tarda.
Les condicions laborals s'ajustaran al Conveni col·lectiu de treball de Catalunya d'acció social amb infants, joves, famílies i d'altres persones en situació de risc vigent.
Coordinador/a amb les funcions següents:
1) Encarregar-se de la gestió i organització del servei.
3) Planificar i supervisar tots els serveis i activitats que es desenvolupen dins el servei d'acolliment substitutori de la llar.
4) Representar el servei d'acolliment substitutori de la llar en les relacions amb els serveis i recursos de la xarxa comunitària.
5) Representar el servei d'acolliment substitutori de la llar davant l'entitat gestora així com davant la Direcció General de Famílies.
Les funcions de coordinació podran recaure en un/una dels professionals descrits anteriorment.
c) Disposar de totes les autoritzacions necessàries per a l'exercici de les activitats que s'hagin de dur a terme, i abonar tots els impostos, gravàmens i arbitris que afectin l'activitat.
En tot cas, l'entitat, i, si escau, les empreses subcontractistes queden subjectes durant la prestació del servei a les obligacions derivades de la Llei 1/1998, de 7 de gener, de política lingüística, i de les disposicions que la despleguen.
1) En el tauler d'anuncis ha de constar la identificació del servei, especificant-ne les característiques estructurals i funcionals.
Hi constaran les places i els serveis que s'ofereixen.
2) El servei ha de disposar d'unes normes de règim intern que han d'estar en un lloc visible i a disposició de les usuàries.
3) S'ha de facilitar a les dones i llurs filles i fills acollits informació relacionada amb les pautes generals de funcionament i convivència.
4) La mare és l'única responsable de les seves filles i fills, i sempre se n'ha de fer càrrec durant la seva estada al servei.
Només excepcionalment i sempre per un motiu justificat, poden quedar a càrrec de l'equip professional.
5) Les despeses personals són a càrrec de la dona, sempre que disposi de recursos econòmics.
6) Per raons de seguretat de les dones i llurs filles i fills, no està permès rebre visites ni facilitar l'adreça a ningú.
7) Cada família ha de tenir un pla de treball individualitzat, que serà elaborat i revisat periòdicament en col·laboració amb la dona, i en què es fixaran els objectius de treball amb la finalitat de recuperar-se de la violència viscuda i aconseguir una vida autònoma.
En la mesura que el seu grau de maduresa ho permeti, els infants participaran d'aquest pla de treball.
8) El servei ha de tenir fulls de queixes i/o suggeriments a disposició de les dones, que cal remetre a la Direcció General de Famílies.
L'equipament ha de ser suficient per poder acollir quatre unitats familiars, amb espais de convivència, cuina, bugaderia, dos banys complets, un dels quals amb banyera (mínim), i quatre habitacions amb espai suficient per acollir, cadascuna d'elles, una unitat familiar.
No és imprescindible que les quatre places estiguin ubicades en un únic habitatge.
Ha d'estar ubicat en un nucli de població habitat i de fàcil accés en transport públic, i en un entorn normalitzat.
Cal que l'equipament compleixi la normativa en matèria d'accessibilitat i supressió de barreres arquitectòniques.
La unitat promotora es reserva el dret d'inspeccionar prèviament els espais oferts.
La Direcció General de Famílies abonarà per la prestació del servei un import màxim anual de 80.617,87 euros (IVA exclòs), a raó de 4 unitats familiars, és a dir, 4 places de dones i 6 infants.
Totes i cadascuna de les despeses que es derivin de la gestió queden incloses dins del mòduls establerts.
L'entitat prestadora del servei no pot facturar a les dones cap quantitat per la prestació de serveis que aquest annex preveu.
El preu del cost fix té per objectiu el pagament de les despeses fixes mensuals per a cadascuna de les 4 places d'unitats familiars i per lot, és a dir, quatre places de dones, incloses les seves filles i fills, del servei.
S'abona a l'entitat amb independència dels acolliments de dones i filles i fills efectivament prestats, i es pagarà, com a màxim, un import mensual de 4.888,16 euros (IVA exclòs).
El preu del cost variable té per objectiu el pagament de les despeses consumibles dels acolliments.
Aquest import retribueix només els acolliments reals de dones i infants i es pagarà un màxim de 8,25 euros (IVA exclòs) per l'acolliment diari de la dona, i un màxim de 4,66 euros (IVA exclòs) per l'acolliment diari de cada fill i/o filla.
Definició, persones destinatàries i objectius
El servei de punt de trobada s'entén com un servei destinat a atendre i prevenir, en un lloc neutral i transitori, i en presència de personal qualificat, la problemàtica que sorgeix en els processos de conflictivitat familiar, i, en concret, en el compliment dels drets de relació i comunicació dels fills i filles establert en resolució judicial per als supòsits de separació o divorci dels progenitors o per als supòsits d'exercici de la tutela per part de l'Administració pública, amb la finalitat d'assegurar la protecció de menors d'edat.
El servei que es vol desenvolupar està regulat al Decret 357/2011, de 21 de juny, dels serveis tècnics de punt de trobada.
a) Els infants que, per resolució administrativa o judicial, hagin de verificar el dret de relació i comunicació amb els seus familiars i que, atenent al seu interès primordial, escau que aquesta visita, o el lliurament i recollida, sigui verificada en un espai neutral amb intervenció de persones professionals.
b) Pares i mares d'aquests infants.
c) Altres familiars a qui la llei concedeix el règim de relació i comunicació.
Garantir als i les menors llur dret a relacionar-se amb els seus progenitors i/o familiars, preservant-los de la relació conflictiva i/o de tot tipus de violència de les persones adultes, i en especial de la violència masclista en els supòsits de nul·litat matrimonial, separació o divorci dels progenitors o pels supòsits d'exercici de la tutela per part de l'Administració pública.
L'accés al servei requereix petició de l'òrgan derivant i la seva acceptació per part de la Direcció General de Famílies.
Els serveis tècnics de punt de trobada només poden atendre les peticions de derivació als serveis tècnics de punt de trobada provinents de:
a) Jutjats i tribunals competents, mitjançant interlocutòria o sentència, de mesures cautelars o definitives, que estableixi l'exercici dels drets de relació i comunicació amb els fills i filles que s'han de desenvolupar en els serveis tècnics de punt de trobada.
b) L'acord dels progenitors separats, divorciats o amb matrimoni anul·lat sobre el règim de relació i comunicació que consti en el pla de criança segons l'article 233-9.2.d) (CCC), a través dels òrgans judicials.
c) Els òrgans competents en matèria de protecció a la infància i adolescència, mitjançant una resolució administrativa d'acolliment en família extensa o aliena, o acolliment en centres residencials, un cop considerada la proposta efectuada per l'equip d'atenció a la infància i l'adolescència.
d) Des dels centres d'intervenció especialitzada de la Xarxa d'atenció i recuperació integral a les dones en situació de violència masclista es pot sol·licitar l'exercici dels drets de relació i comunicació amb els fills i filles als i les menors sota la tutela de dones en situació de violència masclista, mitjançant un acord entre els progenitors, i amb l'avaluació prèvia de l'equip tècnic.
Amb caràcter general, el temps d'utilització del servei tècnic de punt de trobada ve determinat per l'òrgan derivant, amb un termini màxim de 12 mesos, prorrogables per períodes de 3, motivats.
La utilització màxima del servei no ha d'excedir els 18 mesos de durada.
a) A la protecció de la intimitat personal i la pròpia imatge.
b) A ser informada de les normes de funcionament del servei, de la manera com tindran lloc les trobades i de les conseqüències de l'incompliment.
En cas de disconformitat amb la solució proposada, la persona usuària té dret a presentar queixes i reclamacions davant la Direcció General de Famílies.
Deures de les persones usuàries
b) De complir els horaris que s'estableixin.
c) D'aportar tot el que es consideri que l'infant pot necessitar durant el desenvolupament de la visita.
e) De no presentar indicis d'estar sota els efectes de cap substància ni consumir-ne cap que pugi alterar les seves facultats cognoscitives i/o volitives.
f) D'informar de qualsevol canvi que es produeixi en la seva situació personal i/o familiar que pugui afectar el desenvolupament del servei.
L'entitat resta obligada, pel que fa al personal que designi per prestar el servei acreditat, al compliment de les disposicions vigents, especialment en matèria de legislació laboral, de Seguretat Social, fiscal, sanitària i de seguretat i salut laboral, com també de les que es promulguin durant la seva execució i la resta de condicions que s'especifiquen en aquest annex.
L'entitat ha de disposar d'un programa anual de formació contínua i d'actualització, adreçat als i les professionals del servei.
En cas d'accidents o perjudicis de qualsevol tipus que afectin els i les treballadores a causa de l'exercici de les seves funcions, l'entitat ha de complir el que disposen les normes vigents, sota la seva responsabilitat, sense que això repercuteixi de cap manera en el Departament de Treball, Afers Socials i Famílies.
Per al funcionament correcte del servei de punt de trobada, l'adjudicatari, en la zona especificada, ha de comptar, com a mínim, amb el personal següent:
Funcions: ha d'assumir la coordinació general del servei, la realització de les entrevistes d'acollida i seguiment als progenitors, els contactes amb els equips externs, la coordinació amb la persona tècnica de la Direcció General de Famílies, la coordinació interna del servei i la seva representació externa.
Nombre mínim de coordinadors/ores necessaris: 1, amb un mínim de contractació de 22 hores setmanals.
Formació: grau en Psicologia o titulació equivalent.
Funcions: servir de reforç a la persona tècnica coordinadora en les tasques que ha de desenvolupar diàriament; fer el seguiment de les visites, acompanyar els menors dins el punt de trobada mentre es fan les entrevistes prèvies a l'inici del servei, acompanyar els menors en la realització dels intercanvis, i elaborar els informes de seguiment i avaluació corresponents.
Nombre mínim de tècnics/tècniques necessaris: 4, amb un mínim de contractació, en el seu conjunt, de 88 hores setmanals.
En la fase de provisió es concretarà, per a cada servei, el nombre exacte de tècnics/tècniques referents per a cada servei.
Formació: grau en Psicologia, Treball Social, Educació Social o titulació equivalent.
Com a mínim, una d'aquestes persones ha de tenir el grau en Psicologia i podrà assumir les funcions de coordinació del servei en substitució de la persona titular.
Funcions: assessorar l'equip professional del servei tècnic de punt de trobada en l'àmbit de les competències.
Formació: grau en Dret o titulació equivalent.
Nombre mínim de tècnics/tècniques necessaris: 1
Modalitat contractual i temps de contractació: a concretar per l'entitat.
En relació amb la contractació i pel que fa a les condicions de treball del personal contractat (a excepció del/ de la jurista), li seran d'aplicació, com a mínim, les contingudes al Conveni col·lectiu de treball de Catalunya d'acció social amb infants, joves, famílies i d'altres en situació de risc per als anys 2013-2018.
En el cas que es tracti d'una cooperativa de treball associat, cal atenir-se a les condicions que especifiquin els seus estatuts i en cap cas no pot ser inferior a les condicions fixades com a referents al paràgraf anterior.
c) Disposar de totes les autoritzacions necessàries per a l'exercici de les activitats que s'hagin de dur a terme i abonar tots els impostos, gravàmens i arbitris que afectin l'activitat.
En tot cas, l'entitat, i, si escau, les empreses subcontractistes, queden subjectes durant la prestació del servei a les obligacions derivades de la Llei 1/1998, de 7 de gener, de política lingüística, i de les disposicions que la despleguen.
1) Facilitar la trobada del menor amb el progenitor o progenitors no custodis i la família extensa.
2) Oferir un espai neutral i segur per a totes les persones per a l'exercici dels drets de relació i comunicació amb els fills i filles.
3) Tractar de minimitzar les repercussions negatives mentre duri la situació.
4) Informar sobre l'existència d'instruments específics per treballar la problemàtica familiar existent, com la mediació i/o altres mètodes de resolució de conflictes, les seves característiques i avantatges, i facilitar el suport necessari per acollir-se a aquestes alternatives, sempre que sigui possible, per tal que en el futur puguin gaudir de la relació sense necessitat d'utilitzar el servei.
5) Informar regularment els òrgans de derivació de l'evolució del règim de visites, de les incidències que es puguin produir, i, si escau, fer propostes sobre l'exercici dels drets de relació i comunicació amb els fills i filles acordat.
Organització general de funcionament
Les activitats que s'inclouen en la prestació del servei de punt de trobada són les següents:
1) Fer les entrevistes corresponents, inicials i de seguiment, als familiars implicats en el règim de visites, i la coordinació amb els organismes derivants, si escau.
2) Planificació de la intervenció tècnica.
4) Facilitar la visita entre fills i filles i pare o mare no custodi o no guardador/a, supervisada per les persones professionals del punt de trobada.
5) Cedir l'espai i el material, sota el control i la tutela del personal tècnic, per poder facilitar la trobada dels pares i mares amb els seus fills i filles.
6) Emetre informes de valoració periòdics i excepcionals amb propostes, si escau, en relació amb la continuïtat, modificació o finalització de la utilització del servei i recomanacions per a la modificació de l'exercici dels drets de relació i comunicació acordat.
7) Interrupció de la visita en cas d'incident que posi en risc qualsevol de les persones presents.
8) Comunicació, si escau, a familiars, ministeri fiscal, centre de salut mental o organisme responsable de la protecció dels infants, si es té coneixement o s'observen comportaments dels infants o dels adults que aconsellin prendre determinades mesures de protecció dels infants.
9) Suspendre el servei i comunicar-ho a l'organisme derivant amb proposta, si escau, de finalització del servei.
10) Proposar a l'òrgan derivant, sempre que no hi hagi una situació de violència masclista o de maltractament dels infants, el canvi en la manera de desenvolupar l'exercici dels drets de relació i comunicació.
Dissabtes i diumenges de 10 h a 14 h i de 16 h a 20 h.
Aquest horari regeix tot l'any sense excepció.
Les entrevistes inicials i de seguiment amb les persones destinatàries del servei, les coordinacions amb altres professionals i amb els òrgans derivants, les reunions d'equip, les sessions de supervisió i altres activitats s'han de dur a terme fora de l'horari destinat a les visites.
L'espai on s'ha de prestar el STPT ha de complir les condicions següents:
1) Espai ampli, amb un mínim de 100 m 2 disponibles.
2) Un mínim de tres espais privats per a les visites i un per als intercanvis d'almenys 9 m 2 cadascun, i un espai privat de treball per a professionals i arxiu.
3) Ubicat en un lloc d'accés fàcil, també per a persones amb mobilitat reduïda, i amb bona comunicació amb transport públic.
4) Ha de disposar de mobiliari constituït per elements senzills, sense angles vius, per evitar accidents.
5) Ha de disposar de material educatiu, adequat a cada edat i amb indicació del perill possible per a certes edats, així com de material i espai de lleure infantil i juvenil.
6) Bany adaptat a la normativa d'accessibilitat i supressió de barreres, i amb canviador per a nadons.
8) El local ha de complir les mesures de seguretat i accessibilitat requerides per llei.
9) Disposar d'un protocol de seguretat, que tingui en compte l'existència de cossos i forces de seguretat presents al territori, però també altres elements de seguretat, estàtics o no.
La Direcció General de Famílies abonarà, per la prestació del servei, un import màxim de 118.629 euros (IVA exclòs) anuals.
Totes i cadascuna de les despeses que es derivin de la gestió queden incloses dins dels mòduls establerts.
L'entitat prestadora del servei no pot facturar a les dones cap quantitat per la prestació dels serveis que aquest annex preveu.
Les entitats han d'acreditar la suficient solvència econòmica i financera pels següents mitjans:
Comptes anuals, en què figuri el balanç de situació i el compte de pèrdues i guanys.
S'ha d'acreditar la presentació davant de l'organisme oficial corresponent.
En cas que l'entitat no tingui obligació de presentació de comptes davant l'organisme oficial, ha de presentar una declaració sobre aquest fet i presentar els comptes legalitzats.
En cas que l'entitat no tingui l'obligació de presentar els comptes davant l'organisme oficial ni de legalitzar comptes, ha de presentar una declaració sobre aquest fet i ha de presentar els comptes signats pel representant legal.
Import mínim de l'anualitat de major execució (d'entre les 3 anteriors de l'empresa licitadora) en serveis de naturalesa igual o similar: 1.106.628,51 euros.
No s'admetrà l'entitat que presenti un patrimoni net negatiu.
Entitat proveïdora del Departament de Treball, Afers Socials i Famílies.
Composició tipogràfica: composició caixa centrada.
Cal centrar la totalitat de l'alçària de les línies de text amb l'alçària de l'indicador.
Solució a una tinta: senyal i text en negre.
En tots els casos s'ha d'aplicar el suport tipus 3, element de 450 × 450 mm format per: indicador (P) en planxa d'acer esmaltat al foc 850oC o alumini oxilacat, retolació mitjançant serigrafia amb tintes de dos components amb quatre plegaments a 90o de 20 mm. Marc (Smp) format per perfils angulars de 20 mm × 20 mm × 2 d'acer laminat en fred i galvanitzats.
El marc Smp se subjecta al parament vertical amb cargols de cabota plana, tacs de PVC i volanderes separadores d'acer.
L'indicador P se subjecta al marc Smp amb cargols sisavats i volanderes de tefló.
* En el cas de tenir algun dubte, cal seguir el Pla d'identificació visual de la Generalitat de Catalunya.
Per raons de seguretat i per tal de garantir l'anonimat del servei i de les usuàries, els serveis substitutoris de la llar no estan sotmesos al Pla d'identificació visual.
L'entitat es compromet a complir els requeriments de seguretat i continuïtat aplicables a l'objecte del contracte especificats a:
La normativa vigent en matèria de protecció de dades de caràcter personal.
Altra legislació sectorial que pugui ser d'aplicació en matèria de seguretat.
La política de seguretat de la Generalitat de Catalunya, les guies i normes publicades pel Centre de Telecomunicacions i Tecnologies de la Informació (CTTI), especificades a les prescripcions tècniques i les directives tecnològiques i de seguretat que durant la prestació del servei puguin ser marcades pel Departament.
Qualsevol excepció a la normativa d'aplicació ha de ser autoritzada expressament per la unitat gestora del contracte del Departament.
Un mes després de l'adjudicació del servei, l'entitat ha de tenir a disposició del Departament un informe de grau de compliment respecte de la normativa i els estàndards aplicables i un pla d'adequació de quatre mesos com a màxim per assolir el seu compliment a la unitat gestora del contracte del Departament, que en farà el seguiment.
L'entitat ha de mantenir i controlar l'aplicació efectiva d'aquells durant el període de vigència del contracte.
En cas d'emissió de nova normativa durant la prestació del servei que pugui ser d'aplicació, l'empresa contractista ha de posar en marxa tots els controls que afectin temes de gestió o configuració i que no requereixin noves inversions quatre mesos després de la publicació.
En cas que l'impacte d'implantació representi una nova inversió, cal pactar amb el client possibles plans d'implantació.
Formació al personal de l'empresa
L'entitat es compromet a donar a conèixer al personal partícip en la prestació dels serveis aquests requeriments de seguretat, així com a formar-lo en les obligacions derivades de la legislació de protecció de dades i de les normatives, guies i procediments de seguretat aplicables.
Confidencialitat i publicitat del servei
L'entitat està obligada a mantenir en secret les dades o informació prèvia que, sense ser públiques o notòries, estiguin relacionats amb l'objecte del contracte.
Tot el personal que participi en la prestació del servei ha de signar la carta d'acceptació d'obligacions en matèria de seguretat en el moment d'incorporació de la persona a l'execució del servei.
L'entitat ha de vetllar per la conservació i custòdia d'aquestes, tot i que poden ser requerides en qualsevol moment pel Departament.
Qualsevol comunicat de premsa o inserció als mitjans de comunicació que el proveïdor faci amb referència al servei que presta a la Generalitat ha de ser aprovat prèviament pel Departament.
Tota la documentació i productes resultants de la prestació del servei, així com la documentació que sigui facilitada amb motiu del servei, és propietat exclusiva de la Generalitat de Catalunya.
L'entitat no la pot fer servir per a altres finalitats sense el consentiment exprés del Departament.
Per motius de seguretat, qualsevol ús de recursos tècnics de l'entitat (infraestructura de maquinari, etc.) utilitzats en el marc de la prestació del servei serà prèviament justificat a la unitat gestora responsable del Departament amb un informe d'anàlisi de beneficis i riscos, que aquesta ha d'aprovar.
Abans de l'ús autoritzat de sistemes o recursos propis de l'entitat, incloses les estacions de treball, aquests s'han d'adequar als estàndards de seguretat del CTTI, referits a l'annex de condicions relatives a l'organització i al funcionament del servei, en els quatre mesos següents.
Les estacions amb accés als sistemes d'informació del Departament a les dependències de l'entitat s'han d'ubicar en una zona d'accés restringit.
Qualsevol incident en l'ús dels recursos de l'entitat que tractin les dades del Departament ha de ser reportat immediatament a la unitat gestora referent, però també registrat, avaluat i convenientment gestionat per l'entitat, i pot comportar procediments sancionadors de les persones implicades.
Les entitats han de fer servir la xarxa, el maquinari i/o el programari propietat del Departament exclusivament per a la prestació del servei, seguint les directrius de configuració del Departament.
Connexió als sistemes del Departament (en cas de connexió als sistemes del Departament)
La connexió remota d'equips de l'entitat als sistemes que el Departament posi a la seva disposició per a l'execució del servei es farà a través de la xarxa de la Generalitat mitjançant un enllaç dedicat al nus corporatiu (NIS), complint la guia de connexió d'equips de tercers i la norma de mesures de seguretat al nus.
L'entitat ha de subministrar la línia de connexió i l'equip remot i fer-se càrrec de totes les despeses que se'n puguin derivar: línies de comunicacions, dispositius, etc.
A la intranet del CTTI hi ha publicades les guies que descriuen detalladament els passos que s'han de seguir per demanar la connexió d'una empresa externa a l'NIS i els formularis per fer la sol·licitud a la unitat promotora.
El Departament podrà dur a terme auditories per verificar el compliment dels compromisos contractuals.
L'entitat ha de proporcionar la seva total cooperació en aquestes auditories.
Això inclou el lliurament de documentació i l'accés físic a les instal·lacions on s'estiguin prestant els serveis objecte del contracte al personal que el client determini, que pot ser tant personal propi del client com subcontractat, si escau.
No cal avisar prèviament per fer tasques d'auditoria on no es requereixi col·laboració activa del personal de l'entitat.
En els casos en què el client demani una col·laboració activa del personal de l'empresa contractista, cal avisar amb quatre setmanes d'antelació.
L'entitat ha de sostenir els costos d'auditories adjudicades a terceres parts i gestionades pel client, i dedicar al finançament d'aquestes auditories un màxim del 0,7% de l'import acumulat pels serveis del contracte (import facturat).
En cas de centres de serveis socials, l'adjudicatari ha de comunicar al Departament, a través dels Serveis Territorials, qualsevol incidència que pugui vulnerar la legislació, lesionar, perjudicar o fer minvar el funcionament del servei o de l'establiment, d'acord amb el protocol de gestió de crisi del Departament.
Formalització del compliment de la LOPD en la prestació amb accés a dades de caràcter personal
L'entitat i tot el seu personal s'han de sotmetre al compliment del que estableix la Llei orgànica 15/1999, de 13 de desembre, de protecció de dades de caràcter personal (en endavant, LOPD) i el Reial decret 1720/2007, de 21 de desembre, pel qual s'aprova el Reglament de desplegament de la LOPD (en endavant, RLOPD), en relació amb les dades personals a les quals tingui accés durant la vigència del present contracte; i al que estableix el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (en endavant, RGPD).
L'entitat ha de tractar, per compte del Departament, les dades de caràcter personal necessàries per prestar el servei de pis suport - servei substitutori de la llar i servei tècnic de punt de trobada.
El Departament, responsable del fitxer/tractament, ha de posar a disposició de l'empresa contractista dades del fitxer/tractament "Dones i els seus fills i filles que pateixen violència masclista".
Les dades a les quals l'empresa contractista accedirà amb motiu de la prestació del servei són de nivell alt.
L'entitat ha de tenir sempre la posició d'encarregat del tractament envers aquestes dades, de conformitat amb el que disposen l'article 12 de la LOPD i els articles del 20 al 22 i 82 del RLOPD, i es comprometrà a utilitzar-les únicament i exclusivament amb la finalitat de prestar els serveis objecte de la present Ordre, així com a complir totes les obligacions que exigeix la normativa vigent.
L'entitat ha de tractar les dades d'acord amb les instruccions del Departament i en cap cas no les aplicarà ni utilitzarà amb una finalitat diferent de les funcions assignades, ni les comunicarà ni cedirà, ni tan sols per conservar-les, a qualsevol tercer aliè a la relació, llevat que tingui l'autorització expressa del responsable del fitxer/tractament o tractament, en els supòsits admissibles legalment.
S'entendrà per subministrament qualsevol revelació d'informació, encara que sigui per negligència, que permeti a tercers conèixer, totalment o parcialment, la informació referida.
La documentació i la informació que es desprenguin o a les quals es tingui accés en ocasió de la prestació dels serveis tenen un caràcter plenament confidencial.
A aquest efecte, no poden ser objecte de reproducció total ni parcial per cap mitjà o suport, no se'n pot fer cap tractament ni edició informàtica, ni cap transmissió a terceres persones fora de l'àmbit estricte de l'execució directa.
Aquesta prohibició s'ha d'aplicar també a la resta del personal de l'entitat que tingui o pugui tenir accés a les dades.
L'entitat i la totalitat dels seus treballadors i treballadores s'obliguen a mantenir el deure de secret i confidencialitat estrictes de la informació a la qual tinguin accés.
Les obligacions de confidencialitat i deure de secret subsistiran amb posterioritat a l'extinció de la relació.
Atenent al contingut de l'article 12.4 de la LOPD i 20.3 del RLOPD, en cas que l'entitat, com a encarregada del tractament, destini les dades a una altra finalitat, les comuniqui o les utilitzi incomplint les estipulacions indicades, serà considerada també responsable del tractament i haurà de respondre personalment de les infraccions en què hagi incorregut.
L'entitat no pot subcontractar a un tercer cap tractament que li hagi encomanat el Departament, excepte en els casos d'autorització expressa o d'acord amb les condicions que estableixin.
L'autorització ressenyada no serà necessària en el cas que hi concorri qualsevol dels supòsits que preveu l'article 21.2 del RLOPD.
Durant la vigència de la relació formalitzada entre les parts, i d'acord amb el que estableix l'article 9 de la LOPD, l'entitat es compromet a adoptar totes les mesures de seguretat necessàries d'índole tècnica i organitzativa i donar-los un compliment efectiu per garantir la seguretat, la confidencialitat i la integritat de les dades de caràcter personal, per tal d'evitar-ne l'alteració, pèrdua, tractament o accés no autoritzat, tant si provenen de la manipulació humana com del medi físic o natural.
En compliment del segon paràgraf de l'article 12.2 de la LOPD i atesa la naturalesa de les dades de caràcter personal que són objecte de tractament, l'entitat ha de garantir el compliment de les mesures de seguretat que corresponguin:
En l'accés a tot tipus de fitxers/tractaments amb dades de caràcter personal, cal aplicar-hi les mesures descrites de l'article 89 al 94 del RLOPD per a tractaments automatitzats i de l'article 105 al 108 del RLOPD per a tractaments no automatitzats.
En l'accés a fitxers/tractaments amb un nivell de seguretat mitjà cal garantir el compliment de les mesures descrites al punt 1 per a l'accés a qualsevol tipus de fitxer/tractament, i a més, les mesures descrites de l'article 95 al 100 del RLOPD per a tractaments automatitzats, i de l'article 109 al 110 per a tractaments no automatitzats.
En l'accés a fitxers/tractaments amb un nivell de seguretat alt cal garantir el compliment de les mesures descrites al punt 1 per a l'accés a qualsevol tipus de fitxer/tractament, les descrites al punt 2 per a l'accés a fitxers/tractaments de nivell mitjà i les mesures descrites de l'article 101 al 104 del RLOPD per a tractaments automatitzats i de l'article 111 al 114 per a tractaments no automatitzats.
Les dades es tractaran exclusivament als locals acordats en el moment de formalització del contracte.
Els sistemes d'informació que el Departament posarà a disposició de l'empresa contractista durant la prestació del servei són els següents:
Sistema de Gestió de Violència Familiar (SGVIF)
L'entitat ha d'elaborar el document de seguretat en què farà constar les obligacions en matèria de protecció de dades derivades de la prestació del servei, de conformitat amb l'article 88 del Real decret 1720/2007, i ha de portar a terme les auditories biennals que estableixen els articles 96 i 110 del Reglament esmentat.
Així mateix, l'entitat i el seu personal es comprometen a informar immediatament el Departament davant qualsevol sospita o incidència que pugui posar o hagi posat en perill la informació que tracta en el seu nom, i a esborrar qualsevol fitxer/tractament temporal que hagi calgut generar en el desenvolupament de les seves atribucions un cop finalitzi la raó per la qual va ser creat.
Un cop finalitzada la vigència de la relació formalitzada entre les parts, l'entitat ha de donar compliment al que disposa l'article 12.3 LOPD.
A aquest efecte, l'entitat retornarà de manera immediata totes les dades de caràcter personal i els suports en els quals constin les dades obtingudes com a conseqüència de la prestació del servei, sense poder conservar-ne cap còpia, tret del supòsit recollit en l'article 22 del RLOPD.
Mesures en l'ús dels sistemes del Departament
El personal s'ha d'identificar amb el seu codi d'usuari i contrasenya davant dels sistemes que posa a disposició el Departament per a la prestació del servei i un cop verificades les credencials, se li permetrà l'accés i podrà utilitzar els recursos en funció del seu perfil prèviament autoritzat.
Els codis d'identificació i les contrasenyes assignades a cada usuari individual són personals i intransferibles, i no es poden compartir mai amb tercers.
L'usuari/usuària esdevé la persona responsable última de les conseqüències que es puguin derivar del mal ús, la divulgació o la pèrdua d'aquestes.
A fi de garantir la confidencialitat de les credencials, cada individu serà responsable d'emprar contrasenyes que no siguin fàcils d'endevinar, segons la guia de contrasenyes del CTTI, canviar la contrasenya inicial temporalment assignada durant la primera connexió al sistema, canviar-la periòdicament cada tres mesos i davant de qualsevol sospita d'incident de suplantació de la identitat de l'usuari.
Els usuaris/àries seran responsables de l'ús dels recursos dels sistemes d'informació i de les dades que contenen, que ha de ser sempre conforme al que estableix el document de seguretat del Departament i la normativa legal vigent aplicable.
Els accessos als sistemes d'informació s'atorguen d'acord amb les necessitats mínimes d'accés a les dades i a les operacions que requereix cada persona per exercir les seves competències.
La sol·licitud d'alta, modificació i baixa d'usuaris als sistemes la farà el responsable del servei de l'empresa contractista a través de la unitat gestora al gestor funcional de l'aplicació.
Als usuaris/àries que estiguin més de sis mesos sense utilitzar el codi d'identificació, se'ls inhabilitarà automàticament i n'hauran de demanar l'activació al servei d'atenció a l'usuari, mentre que al personal que estigui més d'un any sense entrar al sistema se li esborrarà automàticament el codi d'usuari i haurà de demanar-ne un de nou quan vulgui accedir novament als sistemes d'informació.
A fi de donar compliment a la normativa, els sistemes registren els intents de connexions d'usuari al sistema així com la inserció i modificació d'expedients.
Si un usuari duu a terme qualsevol extracció autoritzada de dades a un suport extern (USB, DVD, disc extern, etc.), l'ha d'inventariar, etiquetar, protegir contra accessos no autoritzats i xifrar segons els criteris definits al document de seguretat del Departament.
La sortida d'informació, sempre amb l'autorització prèvia per la unitat gestora del contracte del Departament i del responsable de l'entitat adjudicatària, fora de les instal·lacions del Departament i/o d'altres dependències acordades en la formalització del contracte, es farà registrant la sortida, de manera que es pugui determinar el tipus de suport o document enviat, la data i hora, el destinatari, el nombre de suports o documents, el tipus d'informació que contenen, la forma d'enviament i la persona responsable del lliurament.
L'entrada de dades es registra de la mateixa forma.
Així mateix, cal establir les mesures adients que garanteixin la destrucció segura de la informació abans de la retirada o reutilització dels suports.
L'enviament d'informació amb dades de caràcter personal per correu electrònic també ha de ser expressament autoritzat pel responsable del fitxer/tractament o el Comitè de Seguretat de la Informació i de Protecció de Dades (CSIPD), xifrant en el cas de dades de nivell alt el seu contingut i registrant la sortida de dades, com en el cas de suports físics esmentats anteriorment.
Custòdia dels expedients en paper
Sens perjudici del que estableix la normativa de protecció de dades i el document de seguretat del Departament, el servei a les instal·lacions de l'empresa contractista s'ha de proveir en zones d'accés restringit, accessibles exclusivament pel personal destinat a la prestació del servei.
En finalitzar la jornada laboral o durant absències prolongades cal mantenir les taules netes de papers i suports i guardar-los en un arxiu tancat, només accessible pel personal autoritzat i amb unes garanties mínimes de protecció mediambiental.
S'han d'adoptar mesures per garantir la confidencialitat i la integritat de les dades durant el seu transport.
Qualsevol incident amb el tractament de les dades a les dependències de l'empresa contractista ha de ser reportat immediatament a la unitat gestora del contracte del Departament, però també registrat, avaluat i convenientment gestionat per l'entitat, i pot comportar procediments sancionadors de les persones implicades.
L'empresa contractista ha de complir, adequadament i a cada moment, la normativa següent que regula la gestió dels documents públics:
Decret 76/1996, de 5 de març, pel qual es regula el Sistema General de Gestió de la Documentació Administrativa i l'Organització dels Arxius de la Generalitat de Catalunya.
Llei 10/2001, de 13 de juliol, d'arxius i documents.
Decret 13/2008, de 22 de gener, sobre accés, avaluació i tria de documents.
Les empreses i les institucions privades concessionàries de serveis públics, pel que fa a aquestes concessions, generen i custodien documentació pública (independentment del seu suport, ja siguin expedients en paper o bé en suport electrònic); per tant, han d'aplicar el Sistema de gestió documental del Departament (que inclou la producció, la tramitació, el control, l'avaluació i la conservació dels documents i l'accés a aquests) i garantir que l'empresa contractista en faci el tractament correcte en les fases activa i semiactiva.
Aquest sistema de gestió documental, que ha d'aplicar l'empresa contractista, inclou, entre altres, aquests apartats:
La classificació, l'ordenació i la descripció de la documentació: l'empresa adjudicatària ha de seguir el sistema de classificació dels documents administratius del Departament.
Els sistemes d'ordenació principals són: l'alfabètic, el cronològic, el geogràfic i el numèric; també cal descriure la documentació (per exemple: la retolació i identificació de les carpetes d'expedient).
La custòdia de la documentació que ha de fer l'empresa contractista: els espais destinats a arxius de gestió han de complir unes garanties mínimes de protecció i conservació de la documentació (com ara les condicions de temperatura i la humitat).
La transferència de la documentació: cal retornar la documentació segons els criteris de classificació, ordenació i descripció establerts pel Departament.
La destrucció de la documentació, si escau: durant la concessió d'aquest servei públic l'empresa adjudicatària ha de restringir la destrucció de la documentació.
Quant a la documentació generada i rebuda durant la concessió d'aquest servei públic, cal complir uns terminis de conservació i/o destrucció establerts pel Departament.
L'entitat ha d'emprar els protocols i les condicions establertes pel Departament en l'exercici del dret d'informació a l'interessat i la tramitació dels drets de les persones interessades (dret d'accés, dret de rectificació, dret de supressió (dret a l'oblit), dret d'oposició, dret a la limitació del tractament).
L'entitat adjudicatària ha de fer signar a cada treballador el document d'acceptació d'obligacions pel personal abans d'iniciar la prestació del servei, amb independència de si accedeix o no a dades de caràcter personal (annex 4).
Finalment, per garantir el compliment de les dades de caràcter personal, l'entitat adjudicatària ha de tenir en consideració els Plecs estàndards de la Generalitat de Catalunya.
Plecs estàndards de la Generalitat de Catalunya
Política de Seguretat de la Informació de la Generalitat de Catalunya (GE-POL1).
Norma d'ús de les TIC (CT-NOR04).
En la connexió als sistemes d'informació de la Generalitat de Catalunya i el tractament de les dades del Departament a sistemes de tercers.
Guia d'ús de l'estació de treball (GE-GUI25).
Guia d'administració d'estacions de treball (GE-GUI03).
Guia d'ús del correu electrònic (GE-GUI26).
Quan al personal de l'empresa contractista li siguin assignades adreces de correu electrònic domini de la Generalitat de Catalunya.
Guia de connexió d'equips de tercers (GE-GUI17).
Quan l'empresa contractista hagi de connectar equips propis al nus corporatiu.
Norma de mesures de seguretat al nus corporatiu (GE-NOR19).
En cas que el servei es tracti del desplegament o l'administració de sistemes o serveis corporatius ubicats dins del nus corporatiu de la Generalitat de Catalunya o que la prestació del servei requereixi la connexió al nus.
Guia de seguretat en el teletreball (GE-GUI45).
En cas de realitzar o proveir connexions de teletreball durant la prestació del servei.
Norma de mesures de seguretat en la construcció de sistemes d'informació (GE-NOR18)
Davant el desenvolupament o ús de sistemes d'informació propietaris dins de la prestació del servei.
Guia de protecció d'entorns: (trieu les que apliquin de la llista següent)
Segons les plataformes que donaran suport als sistemes propis que s'emprin durant la prestació del servei.
Guia de gestió de comptes d'administració de sistemes (GE-GUI20).
Guia de còpies de seguretat (GE-GUI40).
Guia d'eliminació segura d'informació en la reutilització o destrucció de suports (GE-GUI44).
Guia de seguretat física de CPD i sales tècniques (GE-GUI23).
Norma de creació de DMZ (GE-NOR14).
Guia d'administració de tallafocs al nus corporatiu de la Generalitat (GE-GUI21).
Manual d'eines per a comunicacions segures en el nus corporatiu de la Generalitat de Catalunya (GE-MAN01).
Circular 1/2002, de 16 de maig de 2002, sobre l'ús de les tecnologies de la informació i la comunicació (TIC) per part del personal al servei de l'Administració de la Generalitat de Catalunya.
Circular 2/2000, de 2 de febrer de 2000, sobre els deures i les responsabilitats del personal al servei de l'Administració de la Generalitat que intervingui en qualsevol tractament automatitzat de dades personals.
Model de document d'acceptació d'obligacions relatives a seguretat de la informació i protecció de dades de caràcter personal
La persona que treballa a (...) està autoritzada a emprar els recursos d'informació del Departament de Treball, Afers Socials i Famílies i accedir a les seves instal·lacions sempre que sigui necessari per a l'execució del contracte i seguint els termes i les condicions especificats a continuació.
Els col·laboradors que participin en la prestació del servei estaran sotmesos a la política, les normes i els procediments de seguretat del Departament i tindran l'obligació de respectar els requeriments següents:
Mantenir el deure de secret sobre la informació a la qual tinguin accés en el temps, fins i tot un cop finalitzada la col·laboració.
Protegir la informació a què tingui accés per qualsevol motiu durant la prestació del servei.
Això inclou mantenir la confidencialitat i integritat de la informació i dels sistemes/aplicacions a través dels quals s'hi accedeix i evitar la modificació o destrucció d'aquestes dades.
Conèixer les funcions i obligacions del personal que presta servei al Departament i els procediments i les mesures que els aplica en el desenvolupament de les seves funcions.
Complir els preceptes i principis que disposa la Llei orgànica 15/1999, de 13 de desembre, de protecció de dades de caràcter personal i la resta de normativa aplicable en aquesta matèria, de conformitat amb els protocols establerts pel Departament.
Facilitar, si escau, l'exercici dels drets de les persones interessades (dret d'accés, dret de rectificació, dret de supressió (dret a l'oblit), dret d'oposició, dret a la limitació del tractament), seguint el protocol elaborat a aquest efecte pel Departament.
Aplicar les mesures per a fitxers/tractaments de nivell alt segons estableix el Reial decret 1720/2007 per garantir la protecció de la informació proveïda pel Departament i vetllar pel compliment de la política, les normes, les guies i els procediments de seguretat dictats pel Departament, així com, quan sigui d'aplicació, els estàndards del CTTI.
No fer servir la informació ni els recursos informàtics per a finalitats no previstes en la prestació del servei.
No subministrar ni comunicar les dades personals a terceres persones, ni tan sols per conservar-les, llevat que tingui l'autorització expressa del Departament.
No fer còpies ni extreure la informació a què tingui accés, llevat que sigui imprescindible per a l'adequada execució de les funcions assignades pel Departament, i, per tant, es disposi de l'autorització corresponent.
Si l'extracció suposa l'ús de suports extraïbles o ordinadors portàtils, l'autorització únicament en permetrà l'emmagatzematge de forma xifrada.
Esborrar qualsevol fitxer/tractament temporal que hagi calgut generar en el desenvolupament de les seves atribucions un cop finalitzi la raó per la qual va ser creat.
No compartir les contrasenyes amb altres persones.
L'identificador i la contrasenya són personals i intransferibles.
Garantir la confidencialitat de les credencials emprant contrasenyes que no siguin fàcils d'endevinar, canviant la contrasenya inicial temporalment assignada durant la primera connexió al sistema i tornar-la a canviar periòdicament cada tres mesos i davant de qualsevol sospita d'incident de suplantació de la identitat de l'usuari.
En finalitzar la jornada laboral o durant absències prolongades, mantenir la taula neta de papers i suports i guardar la documentació i els suports en llocs segurs.
Tancar o blocar les sessions actives a l'ordinador (Ctrl + Alt + Supr) en abandonar temporalment el lloc de treball i apagar-lo en finalitzar la jornada.
No deixar sense recollir documents confidencials als dispositius de reproducció (fotocopiadores, faxos, escàners i impressores).
Notificar a la unitat gestora del contracte del Departament qualsevol incidència, anomalia o sospita relacionada amb la seguretat de la informació.
En cas que la incidència estigui relacionada amb l'accés als sistemes d'informació, cal comunicar-ho immediatament al Servei d'Atenció a l'Usuari del Departament (telèfon 900 101 439).
Garantir l'adequació a l'Esquema nacional de seguretat.
Entregar qualsevol còpia o versió de la informació disponible durant la prestació del servei en concloure la col·laboració.
Quan els equips utilitzats per a la prestació del servei no siguin propietat del Departament, cal eliminar tota la informació/codi/programari propietat de Departament o de la Generalitat de Catalunya d'aquests equips, així com de qualsevol suport extern d'informació.
Accepto les obligacions descrites en el present document en relació amb l'execució del projecte.
6.1 Les entitats han d'adoptar una conducta èticament exemplar i han d'actuar per evitar la corrupció en qualsevol de totes les seves possibles formes.
6.2 En aquest sentit —i al marge d'aquells altres deures vinculats al principi d'actuació esmentat en el punt anterior, derivats dels principis ètics i de les regles de conducta als quals les entitats han d'adequar la seva activitat— assumeixen particularment les obligacions següents:
a) Comunicar immediatament a l'òrgan administratiu competent les possibles situacions de conflicte d'interessos.
b) No sol·licitar, directament ni indirectament, que un càrrec o empleat públic influeixi en el procés de resolució.
c) No oferir ni facilitar a càrrecs o empleats públics avantatges personals o materials, ni per a si mateixos ni per a persones vinculades amb el seu entorn familiar o social.
d) No dur a terme qualsevol altra acció que pugui vulnerar els principis d'igualtat d'oportunitats i de lliure concurrència.
e) No emprendre accions que posin en risc l'interès públic.
f) Respectar els principis de lliure mercat i de concurrència competitiva, i abstenir-se de tenir conductes que tinguin per objecte o puguin produir l'efecte d'impedir, restringir o falsejar la competència, com per exemple els comportaments col·lusoris o de competència fraudulenta (ofertes de resguard, eliminació d'ofertes, assignació de mercats, rotació d'ofertes, etc.).
Així mateix, denunciar qualsevol acte o conducta dirigits a aquelles finalitats dels quals tinguin coneixement.
g) No utilitzar informació confidencial, coneguda mitjançant el contracte, per obtenir, directament o indirectament, un avantatge o benefici econòmic en interès propi.
h) Observar els principis, les normes i els cànons ètics propis de les activitats, els oficis o les professions corresponents a les prestacions proveïdes.
i) Col·laborar amb l'òrgan administratiu competent en les actuacions que dugui a terme per al seguiment i l'avaluació del compliment dels requisits establerts, i particularment facilitar la informació que li sigui sol·licitada per a aquestes finalitats.
j) Denunciar els actes dels quals tingui coneixement i que puguin comportar una infracció de les obligacions contingudes en aquesta clàusula.
6.3 L'incompliment de qualsevol de les obligacions que conté l'anterior apartat 6.2 per part de les entitats és causa de revocació, sens perjudici de les altres possibles conseqüències que preveu la legislació vigent.
Els criteris per a la provisió del servei s'aplicaran amb un màxim de 50 punts i l'entitat ha d'obtenir almenys un 70% de la puntuació màxima, és a dir 35 punts.
l'adequació del marc conceptual i metodològic als objectius generals i específics definits (fins a 5 punts)
Definició i estructuració de les actuacions en relació amb les línies programàtiques (fins a 5 punts)
Metodologia de treball: atenció a les dones
Els programes d'intervenció dissenyats des de les diferents àrees d'intervenció adreçats a les dones i els seus objectius (fins a 2 punts)
Metodologia de treball: atenció infants
Els diferents programes d'intervenció dissenyats dirigits als nens i les nenes, i també a les adolescents i els seus objectius (fins a 2 punts)
Procés de recepció de les resolucions i acollida al servei (fins a 3 punts),
el sistema de treball multidisciplinari, així com la programació i el desenvolupament general del servei (fins a 5 punts)
Protocols de coordinació interna i la qualitat de la documentació (fins a 2 punts)
Coordinació amb la xarxa comunitària
Per a la valoració d'aquest criteri, s'han de tenir en compte:
Coordinació amb serveis (fins a 3 punts)
Implicació comunitària (fins a 2 punts)
Per a la valoració d'aquest criteri s'ha de tenir en compte:
La supervisió, adreçada a l'anàlisi de l'abordatge de les diferents situacions (fins a 2 punts)
Per a la valoració d'aquest criteri s'han de tenir en compte aspectes que facilitin la normalització de la vida de la dona i de les seves filles i fills:
escoles públiques (fins a 2 punts)
equipaments comunitaris, mercats i altres (fins a 1 punt)
Si es manté l'empat entre diverses sol·licituds, s'ha de resoldre a favor de la sol·licitud que tingui més puntuació en la suma de punts obtinguts als criteris 5 i 8.
b) Serveis tècnics de punt de trobada (STPT).
Els criteris per a la provisió del servei s'aplicaran amb un màxim de 50 punts i
l'entitat ha d'obtenir almenys un 70% de la puntuació màxima, és a dir 35 punts.
L'adequació del marc conceptual i metodològic als objectius generals i específics definits (fins a 5 punts)
Definició i estructuració de les actuacions en relació a les línies programàtiques (fins a 5 punts)
Metodologia de treball: atenció als infants
Fase de familiarització de l'infant i adolescent al STPT (fins a 2 punts)
Intervenció: acompanyar l'infant al llarg de les visites (fins a 2 punts)
Tancament: acompanyar el menor per a la normalització de les relacions i la finalització del STPT (fins a 2 punts)
Metodologia de treball: atenció famílies
Fase de contacte i valoració (fins a 2 punts)
Fase d'intervenció (fins a 2 punts)
Fase de tancament i treball de desvinculació del STPT (fins a 2 punts)
Calendaris establerts segons les funcions dins l'equip en funció dels perfils professionals i persones ateses (fins a 5 punts)
Protocols de coordinació interna i qualitat de la documentació (fins a 5 punts)
La supervisió, dirigida a l'anàlisi de l'abordatge de les diferents situacions (fins a 2 punts)
Es valorarà la ubicació en un barri cèntric, amb establiments oberts al públic que ofereixin seguretat en la deambulació (fins a 2 punts)
Proximitat a transport públic (fins a 2 punts) i sense barreres arquitectòniques (fins a 1 punt)
Per a la valoració d'aquest criteri s'han de tenir en compte
Mínim 10 hores anuals en intervenció en conflictivitat familiar i violència familiar (fins a 1,5 punts)
Mínim 10 hores anuals en intervenció en violència masclista (fins a 1,5 punts)
Si es manté l'empat entre diverses sol·licituds, s'ha de resoldre a favor de la sol·licitud que tingui més puntuació en el criteri 7.
Distribució territorial dels nous serveis a acreditar i assignació de places
a) Serveis de pis suport - serveis substitutoris de la llar.
b) Serveis tècnics de punt de trobada